pexels.com .td_uid_2_6188f2331bd7b_rand.td-a-rec-img{text-align:left}.td_uid_2_6188f2331bd7b_rand.td-a-rec-img img{margin:0 auto 0 0} Il-persuni b'diżabilità ħaqqhom kull wens u sapport biex, kemm jista' jkun, jgħixu ħajja indipendenti fil-komunità, imdawrin minn dawk li tant jgħożżu. Naħseb li lkoll kemm aħna naqblu li dan hu objettiv li għandna naħdmu għalih fil-missjoni ta' kull wieħed u waħda minna fi rwol tiegħu. Fil-każ tiegħi bħala politiku. Sa minn dejjem pajjiżna fittex li jtejjeb il-pożizzjoni ta' persuni b'diżabilità kif ukoll dawk li jieħdu ħsiebhom. Gvernijiet suċċessivi, kemm Nazzjonalisti kif ukoll Laburisti, ħadmu qatigħ għal dan il-għan. Għandna wkoll il-Knisja li kienet prekursur f'dan il-qasam bil-ħidma fejjieda tagħha, fejn għada sal-lum tagħti kontribut kbir favur il-persuni b'diżabilità. Wieħed ma jistax ma jsemmix ukoll l-NGOs li jaħdmu b'tant fervur favur il-persuni b'diżabilità. L-Aġenzija Sapport ukoll qed tagħmel ħafna ħidma siewja favur persuni b'diżabilità. Hemm fuq kollox il-Kummissjoni Nazzjonali Persuni b'Diżabilità (CRPD), istituzzjoni nazzjonali li twaqqfet minn Gvern Nazzjonalista. Dan l-aħħar segwejna diversi diskorsi dwar il-baġit li għadu kemm preżenta l-Gvern fejn semma numru ta' miżuri li huma ntiżi biex itejbu l-pożizzjoni tal-persuni b'diżabilità, kif ukoll dawk li jieħdu ħsiebhom. Irrid insemmi wkoll il-carers għax ilkoll konxji ta' kemm sagrifiċċji jagħmlu biex jieħdu ħsieb il-persuni b'diżabilità li jaqgħu taħt il-kustodja tagħhom. Fadal ħafna xi jsir, mhux lanqas fejn tidħol id-dinja tax-xogħol. Għalkemm kien hemm progress matul is-snin, l-ingaġġ ta' persuni b'diżabilità għadu ma laħaqx il-livell mixtieq minn kulħadd. F'dan il-kuntest, interessanti kif studju li ħareġ f'Malta aktar kmieni din is-sena żvela kif il-maġġoranza kbira ta' persuni b'diżabilità ma jattendux għal skemi ta' taħriġ għax-xogħol. Dan hu inkwetanti għax minbarra li jiżvantaġġa lil dawn il-persuni ma' ħaddiema oħra ma jippreparahomx minn qabel biex jidħlu fid-dinja tax-xogħol. Kif qalet tant tajjeb is-Senior Lecturer li ħadet ħsieb dan l-istudju, jekk ikun hemm skemi bħal dawn għal persuni b'diżabilità, aktar dawn għandhom possibilità li jtejbu l-ħiliet tagħhom u jsibu x-xogħol addattat għalihom. Waqt li l-infurzar tal-liġi biex min iħaddem jingaġġa persuni b'diżabilità tgħin, però naħseb li tkun ħaġa għaqlija li nippruvaw nixprunaw bidla fil-kultura fejn il-persuna b'diżabilità nibdew narawha bħala kontributur ekonomiku lejn il-pajjiż. Irrid ngħid li waqt li hu tajjeb illi noffru protezzjoni lil min hu aktar vulnerabbli, irridu niżguraw li din il-protezzjoni ma toħnoqx l-inizjattiva u-l-kreattività li l-persuni b'diżabilità jistgħu jkollhom u li jgħinuhom isibu posthom fid-dinja tax-xogħol. Dan hu kruċjali biex persuni b'diżabilità jfasslu l-għajxien tagħhom u jgħixu ħajja aktar indipendenti. Waqt li tajjeb li jkollok strateġija biex tiggwida l-ħidma tiegħek f'dan il-qasam… u hawn irrid nuri d-diżappunt tiegħi li din l-istrateġija damet sitt snin tinħema, imma r-riżultat kien biss strateġija bla ambizzjoni jew miri reali li jtejbu l-ħajja ta' min għandu diżabilità b' mod konkret. Dan kollu jurik kemm il-Gvern ma kienx ambizzjuz u kemm ma kinitx prijorità għalih l-istrateġija. Hawnhekk tispikka wkoll in-nuqqas t'ambizzjoni u viżjoni li għandu dan il-Gvern f’dan il-qasam, li jġiegħlek taħseb li l-konsultazzjoni jekk saret ma kinitx twila, wiesgħa u profonda speċjalment ma’ min qed jgħix dawn ir-realtajiet u għandu diżabilità. Jekk wieħed jara mill-qrib din ir-riforma jsib li kwart mill-azzjonijiet tal-istrateġija, jirrikjedu disa’ snin sabiex ikunu saru. 16 minn 63 azzjoni jridu jgħaddu dak iż-żmien kollu għalihom, dak iż-żmien kollu sabiex ssir il-bidla. Fejn kien il-Gvern għal dawn l-individwi f’dawn it-tmien snin u nofs? Ikolli ngħid ukoll li ħafna minn dawn il-proposti jindikaw biss li se jsiru diskussjonijiet. Imma… fejnhom il-miżuri tanġibbli? Nafu kemm se ngħinu nies bħalissa u kemm hu ppjanat li nistgħu ngħinu bir-riżorsi li għandna u nispera b’ dawk ippjanati wkoll? Kemm se jsir investiment f’iktar professjonisti u iktar speċjalizzazzjoni ta’ dawn il-professjonisti? Il-għaliex issues relatati ma’ aċċessibiltà ta’ ġustizzja u postijiet pubbliċi kif ukoll issues ta’ edukazzjoni inkluż dawk post-sekondarju se jieħdu snin kbar biex isiru? Nenfasizza li xogħol il-politiku hu li qabel xejn ikun sensittiv għal dak li jgħidulu l-persuni b’diżabilità nfushom. L-akbar diżabilità hija ta’ dawk li ma jisimgħux għax ma jridux jisimgħu jew ma jarawx għax ma jridux jaraw. Irridu nkomplu negħlbu l-barrieri kollha li jħabbtu wiċċhom magħhom il-persuni b’diżabilità, u fejn dan mhux possibbli, noffru l-assistenza kollha neċessarja biex dawn il-persuni ma jbatux bla bżonn. L-aċċessibilità hija fattur kruċjali f’dan ir-rigward. Il-Partit Nazzjonalista, bħalma dejjem għamel fil-passat, iwiegħed ħidma bla waqfien biex ikompli jtejjeb il-pożizzjoni tal-persuni b’diżabilità fis-soċjetà Maltija. Il-proposti elettorali li qed inħejju, wara konsultazzjoni wiesgħa ma’ dawk kollha involuti f’dan il-qasam, huma intiżi biex juru l-viżjoni tagħna fejn irridu mmorru u kif se naslu. .td_uid_3_6188f2331c362_rand.td-a-rec-img{text-align:left}.td_uid_3_6188f2331c362_rand.td-a-rec-img img{margin:0 auto 0 0}